Document ID: /roh_data/filtered/fineweb-2-filterrobots_roh.jsonl.gz/4406

Amt für Volksschule und Sport
Uffizi per la scola populara ed il sport
Ufficio per la scuola popolare e lo sport
Hofgraben 57001 Cuiratel 081 257 27 56fax 081 257 21 <email-pii>/chur/hofgraben-5
Uniuns da sport, federaziuns da sport, organisaziuns da sport sco er sportistas e sportists dal chantun Grischun pon profitar da contribuziuns dal fond da sport. Petents da dretg public na survegnan naginas contribuziuns.
I vegnan pajadas contribuziuns ad occurrenzas da sport, a l'acquisiziun d'urdains e da material da sport, a la construcziun d'implants da sport, per sustegnair projects per promover il sport sco er per sustegnair sportistas e sportists.
Per occurrenzas da sport pon vegnir pajadas contribuziuns or dal fond da sport. Occurrenzas che appartegnan al manaschi general da campiunadi èn exclusas da quai. La dumonda da contribuziun sto vegnir inoltrada almain 4 emnas avant che l'occurrenza ha lieu.
Per acquistar material da sport ed urdains da sport po vegnir pajada or dal fond da sport ina contribuziun da 40 % dals custs imputabels. Il material da sport sto esser en possess da l'uniun. Exclus da quai è l'equipament persunal d'ina sportista u d'in sportist. L'acquisiziun respectivamain l'empustaziun dastga vegnir fatga pir suenter che la contribuziun è vegnida garantida.
Per construir, per renovar u per engrondir stabiliments ed
edifizis da sport pon vegnir finanziads 20 % dals custs
totals or dal fond da sport. Exclus da questa prestaziun èn stabiliments da sport ch'èn vegnids construids da corporaziuns publicas u che vegnan duvrads commerzialmain. Cun las lavurs da construcziun dastgi vegnir cumenzà pir suenter che la contribuziun è vegnida garantida.
Per projects che servan a promover il sport u en spezial il sport da giuventetgna pon vegnir pajadas contribuziuns or dal fond da sport. Projects che promovan il sport e che servan ad ademplir las obligaziuns publicas u che han in caracter commerzial èn exclus da questa contribuziun. La dumonda da contribuziun sto vegnir inoltrada avant il cumenzament dal project.
Per sustegnair la generaziun giuvna da sportistas e da sportists grischuns ch'èn degns da vegnir promovids e che possedan ina carta actuala da "swiss olympic talents", stgalim naziunal, pon vegnir pajadas contribuziuns.
Il chantun Grischun po surdar premis da sport a federaziuns grischunas da sport.
Per federaziun da sport e per onn da federaziun po mintgamai vegnir surdà in premi da 500 francs.
Ils mussavias respectivs ed ils formulars da dumonda dals differents secturs da promoziun chattais Vus sut "mussavias" / "dumondas".
Occurrenzas da sport turisticas grondas vegnan sustegnidas supplementarmain cun contribuziuns da la promoziun da l'economia. Ulteriuras infurmaziuns survegnis Vus tar l'uffizi per economia e turissem.
Mintga chantun dispona d'in fond da sport-toto / da sport, cun il qual vegnan sustegnids projects che promovan il sport. Quests fonds da sport vegnan alimentads cun il gudogn net da Swisslos. Quests daners vegnan repartids tenor il princip dal chaschunader. Dapli ch'i vegn "giugà" en in chantun, e dapli daners che quest chantun survegn per ses fond da sport.
Perquai profita il sport en il Grischun, sche Vus As participais en il Grischun a scumessas da Swisslos.
Dapi la fundaziun da la societad da sport-toto l'onn 1938 ha il sport svizzer da dretg public pudì profitar dad 1,8 milliardas francs. Pia ha questa societad ina impurtanza centrala sco numer 1 dals promoturs dal sport!